**2022-mi tunisassiorfinnut tapiissutinik qinnuteqaatinut allaffissornikkut aqutsinermut ilitsersuut**

Aningaasanut inatsimmi kontumi 73.04.08 *Savaaqqanik toqoraavinnut il.il. kiffartuussinissamut isumaqatigiissut[[1]](#footnote-1),* 2022-mi 2,23 mio. koruunit tunisassiorfinnut tapiissutinut immikkoortinneqarput. Aningaasat taakkua aqunneqarnera nunaqarfinni isorliunerusunilu tunisassiorfinniit qinnuteqaatitigoortumik pissaaq.

Allakkiaq manna aningaasaqarnikkut aningaasassat aqunneqarnissaannut allaffissornikkut aqutsinermut ilitsersuutaavoq. Tamatuma saniatigut immikkoortoq ”Tunisassiorfinnut tapiissutinik qinnuteqaatinut ilitsersuut” tamarmi qinnuteqartunut ilitsersuinermut atorneqarsinnaavoq.

Imarisai

[Suliassanik suliarinninnermi suleriaasissaq (suliffiup iluani) 2](#_Toc111733407)

[Ilanngussat 2](#_Toc111733408)

[Tunisassiorfinnut tapiissutinik qinnuteqaatinut ilitsersuut 3](#_Toc111733409)

[Atugassarititaasut nalinginnaasut 3](#_Toc111733410)

[Kikkut tapiissutinik qinnuteqarsinnaappat? 3](#_Toc111733411)

[Qaqugukkut tapiissuteqartoqarsinnaanngila? 4](#_Toc111733412)

[Qinnuteqaatip suliarineqarnerata ingerlanera 4](#_Toc111733413)

[Qinnuteqartitsinerit 4](#_Toc111733414)

[Qinnuteqaatip imarisai 4](#_Toc111733415)

[Qinnuteqaatinut piffissaq suliarinniffiusoq 5](#_Toc111733416)

[Tapiissutinik akiliinissaq 5](#_Toc111733417)

[Akileraartarnermut Aqutsisoqarfimmut nalunaarutiginninneq 5](#_Toc111733418)

[Ingerlatassat tapiiffigineqarsinnaasut 5](#_Toc111733419)

# Suliassanik suliarinninnermi suleriaasissaq (suliffiup iluani)

Qinnuteqaat ilitsersuut matuma siulianiittoq aallaavigalugu suliarineqassaaq. Suliassamik suliarinninnermi suleriaaseq manna malinneqassaaq:

* Qinnuteqaat tiguneqarpoq aammalu suliassanik suliarinnittartoq qinnuteqaatip tiguneqarneranut uppernarsaavoq
* Qinnuteqaat journalilerneqarpoq aammalu suliassap normua allanneqarluni
* Suliassanik suliarinninneq najoqqutassat tiguneqartut aammalu immersugassaq ’nalilersuinermut tunngavissarititaasut’ (ilanngussaq 2) aallaavigalugit aallartinneqarpoq
	+ Paasissutissanik amigaateqartoqarpat, taakkua qinnuteqartumit piniarneqassapput
* Qinnuteqaat tapiissutinik neriorsuuteqarnissaq pillugu piumasaqaatinik (ilanngussaq 3) naammassinnittoq naliliisoqarpat tapiissuteqarnissamut neriorsuut suliarineqassaaq aammalu Naalakkersuisumut akisussaasumut inassuteqaat suliarineqassalluni
	+ Inassuteqaammi allassimavoq nunami sumi tapiissuteqartoqassanersoq, neriorsuutip aningaasaqarnikkut annertussusaa aammalu pingaarnertigut taaguutini tunisassiorfik imaluunniit tunisassiorfiit sunik suliaqarnersut
* Politikkikkut akuersissuteqarnermi neriorsuut qinnuteqartumut nassiunneqassaaq
* Inatsisartut Inuussutissarsiornermut Aatsitassanullu Ataatsimiititaliaat aamma Aningaasaqarnermut Akileraartarnermullu Ataatsimiititaliaat neriorsuutit ataatsimut katillugit amerlassusaat pillugu ilisimatinneqassapput. Ataatsimiititaliamut ilisimatitsissut politikkikkut atsiorneqassaaq.

## Ilanngussat

Ilanngussaq 1: Qinnuteqarnermi immersugassaq

Ilanngussaq 2: Nalilersuinermut tunngavissarititaasut

Ilanngussaq 3: Tapiissuteqarnissamut neriorsuummut assersuut

Ilanngussaq 4: Sullissivik.gl-imut najoqqutassat

Ilanngussaq 5: Tusagassiortunut paasissutissanut najoqqutassat

# Tunisassiorfinnut tapiissutinik qinnuteqaatinut ilitsersuut

## Atugassarititaasut nalinginnaasut

Tunisassiorfinnut tapiissutinut siunertaavoq nunaqarfinni isorliunerusunilu inuussutissarsiornermut suliniutinut, najukkami sumiiffimmi inuussutissarsiornerni allani pitsaasumik ineriartortitsinermik tunngavissiisutut nalilerneqartunut, tapiissuteqarnissaq, ilanngullugu aamma suliffissaqartitsiniarnermut suliassaqarfik.

Qinnuteqaatit ataasiakkaat nalilersorneqarnerat, aammalu tunisassiorfiup ingerlatsineq isumagisinnaaneraa, nalilersuineq tunngavigalugu suliniutinut tapiissuteqarnissamut neriorsuut tunniunneqassaaq. Nalilersuinermi tassani naligiimmik makkuninnga naliliineq tunngavigineqassaaq:

* Qinnuteqartup teknikkikkut, suliatigut aningaasaqarnikkullu pisinnaassusaa (piviusorsiornera)
* Tunisassiorfimmi suliaqarnerup annertussusaa (suliaqarneq)

## Kikkut tapiissutinik qinnuteqarsinnaappat?

Tunisassiorfinnik nunaqarfinni isorliunerusunilu sumiiffeqartunik piginnittut tapiissutinik qinnuteqarsinnaapput. Tunisassiorfinni ilaatinneqarput tunisassiorfiit nunamit aallaavilimmik aamma imaanit aallaavilimmik suliaqarnernit tunisassiassanik tigusisartut tunisititsisartullu.

Tunisassiorfimmi piffissami sivisunerusumi aningaasaqarnikkut sinneqartooruteqalernissaq siunertaassaaq aammalu najukkami sumiiffimmi suliffissaqartitsiniarnerup ineriartortinneqarneranut pitsaasumik tapersiissalluni.

Tunisassiorfik Kalaallit Nunaanni CVR-imi nalunaarsorsimasuussaaq. Tunisassiorfimmik piginnittut illoqarfimmit aallaaveqarsinnaapput, kisianni tapiissutit nunaqarfimmi imaluunniit isorliunerusumi suliaqarnernut atasuussapput.

Suliniutinut imaluunniit sulianut pisortat aningaasaatai allat aqqutigalugit tapiiffigineqartanngitsunut imaluunniit aningaasalersorneqanngitsunut taamaallaat tapiissuteqartoqarsinnaavoq. Taamaattoq tunisassiorfik pisortanit ingerlatsinermut tapiiffigineqartartoq (assersuutigalugu kiffartuussinissamut isumaqatigiissut), tapiissutinut siunertaasoq ingerlatsinermut tapiissutinut allatut ilusilinnut ilaatinneqarsimanngippat, tunisassiorfinnut tapiissutinik tigusaqarsinnaavoq.

Suliniutinut pisariaqartunik akuersissuteqartunut aammalu sutigut tamatigut inatsisinik naammassinnittunut, taamaallaat tapiissuteqartoqarsinnaavoq. Akuersissutit attuumassuteqartut uppernarsarnissaat, qinnuteqartup akisussaaffigaa.

Tapiissutinut tunngavissarititaasoq tassaavoq, qinnuteqaatip nassuiarluarneqarsimanissaa.

Qinnuteqartoq tapiiffigineqassasoq qulakkeerneqanngilaq. Qinnuteqaatip itigartinneqarnera ingerlatsivimmi oqartussamut qaffasinnerusumiittumut naammagittaalliuutigineqarsinnaanngilaq.

## Qaqugukkut tapiissuteqartoqarsinnaanngila?

Tapiissutinut siunertaasoq pisortat tapersiissutinut aaqqissuussinerni pineqartunut ilaatinneqassanngilaq, assersuutigalugu nunalerineq imaluunniit aalisarneq pisortanit tapersiivigineqartartoq.

Suliffeqarfimmut tapiissuteqarnermi suliffeqarfik aningaasaqarnikkut ajornartorsiorunnaarnavianngitsoq naliliisoqarpat, suliffeqarfinnut aningaasaqarnikkut ajornartorsiortunut tapiissuteqarnissamut neriorsuuteqartoqassanngilaq. Aammattaaq suliffeqarfinnut pisortanut annertuunik akiitsulinnut tapiissuteqarnissamut neriorsuuteqartoqassanngilaq.

## Qinnuteqaatip suliarineqarnerata ingerlanera

Qinnuteqaat Nunalerinermut, Imminut Pilersornermut, Nukissiutinut Avatangiisinullu Naalakkersuisoqarfimmut (matuma kingorna Naalakkersuisoqarfik) allakkatigut imaluunniit e-mailikkut nassiunneqassaaq:

Nunalerinermut, Imminut Pilersornermut, Nukissiutinut Avatangiisinullu Naalakkersuisoqarfik

Postboks 1614

3900 Nuuk

Email: pan@nanoq.gl

### Qinnuteqartitsinerit

Ukiumut nalinginnaasumik qinnuteqarnissamut killigititat marluupput. Suliffeqarfik qinnuteqartitsinerni marluusuni tamaginni qinnuteqarsinnaavoq:

1. Ulloq 1. oktober
2. Ulloq 1. december

Qinnuteqartitsinerup aappaani tapiissuteqarnissamut aningaasassaqarnissaa qularnaarneqanngilaq. Taamaassimappat, qinnuteqartitsinermi siullermi suliassanik suliarinninneq naammassereerpat, Naalakkersuisoqarfiup tamanna sullisivik.gl-imi ilisimatitsissutigissavaa.

### Qinnuteqaatip imarisai

Qinnuteqaat makkuninnga imaqassaaq:

* Qinnuteqarnermi immersugassaq (ilanngussaq 1)
* Ingerlatsinermut pilersaarut
* Naatsorsuutit akuerineqareersut kingulliit
* 100.000 koruunit sinnerlugit qinnuteqaatinut ingerlatsinermut missingersuutit.

Ingerlatsinermut pilersaarut minnerpaamik tapiissutinut qinnuteqaatigineqartunut missingersuutinik imaqassaaq. Qinnuteqaat tunngavilersorniarlugu aammattaaq oqartussat akuersissutaannik attuumassuteqartunik, neqeroorutinik piniarneqarsimasunik il.il., taanna imaqarsinnaavoq. 100.000 koruunit sinnerlugit qinnuteqaatinut taamatuttaaq ingerlatsinermut missingersuutit ilanngunneqassapput. Aamma ingerlatsinermut missingersuutit 100.000 koruuninit annikinnerusunik qinnuteqaatinut iluaqutaasumik ilanngunneqarsinnaapput, kisianni tamanna piumasaqaataanngilaq.

Naalakkersuisoqarfiup qinnuteqaatit tiguneqartut isummerfigisinnaalinnginneranni, Naalakkersuisoqarfik qinnuteqartup aamma suliassamik suliarinnittup akornanni oqaloqatigiittoqarneratigut, paasissutissanik annertunerusunik piniarnissamut pisariaqartitsisinnaavoq.

### Qinnuteqaatinut piffissaq suliarinniffiusoq

Qinnuteqaatinut piffissaq suliarinniffiusoq qaammatip ataatsip missaanni sivisussuseqassaaq. Tassunga ilanngutissaaq suliniutit anginerusut pillugit qinnuteqaatinut politikkikkut akuersissuteqartarnerup ingerlasarnera. Tamatuma saniatigut qinnuteqartoq Naalakkersuisoqarfimmiit apeqqutit akissuteqarfiginissaannut piffissamik atuisussaavoq kiisalu uppernarsaatinik amigaatigineqartunik nassiussisussaalluni.

## Tapiissutinik akiliinissaq

Tapiissuteqarnissamut neriorsuutigineqartup tunniunneqarsinnaalinnginnerani, qinnuteqartup aningaasartuutinut neriorsuuteqarfigineqartunut uppernarsaanissaa piumasaqaataavoq. Tamanna Naalakkersuisoqarfiup tapiissuteqarnissamik neriorsuuteqarluni oqaatiginninneranut nangissutigalugu pissaaq. Uppernarsaat tassaassaaq akiligassiissut aammalu aningaasartuutit ukiumi qinnuteqarfiusumi imaluunniit ukiup tulliani qaammatini pingasuni siullerni akilerneqarsimasunut matussusiissalluni. Akiligassiissut pilersuisumit Naalakkersuisoqarfimmut toqqaannartumik tunniunneqassaaq. Naalakkersuisoqarfiup neriorsuutigineqartumut naapertuuttumik aningaasartuutit akilissavai.

Akiligassiissutip paasissutissat imarissavai:

1. *Tunisassiorfinnut tapiissutit*
2. [Suliffeqarfiup aqqa]
3. *GLN-nr. 5790001955564*

Tapiissutinik akiliinissaq ukiumi qinnuteqarfiusumi taamaallaat pisinnaavoq. Taamaattumik akiligassiissut Naalakkersuisoqarfimmut kingusinnerpaamik ukiumi qinnuteqarfiusumi 15. decembari nassiunneqassaaq. Naalakkersuisoqarfiup akiligassiissutip akilernissaa sioqqullugu pisortani oqartussanit allanit immikkut akuersissutit uppernarsarneqarnissaat piumasaqaatigisinnaavaa.

Aningaasartuutit uppernarsarneqartut, tapiissuteqarfigineqartut, tamakkiisumik ilaannaasumilluunniit matussuserneqassapput.

Piffissaq suliassamik suliarinninnermi atorneqartoq tunniussinissamut tunngassuteqartoq, uppernarsaatit Naalakkersuisoqarfimmit akuerineqarneranniit sapaatit akunneri marluk tikillugit sivisussuseqarsinnaassaaq.

Aningaasartuutit tapiissutinit matussuserneqartut piffissami allanneqartumi akilerneqarsimasut uppernarsaammik nassiusseqqullugu, Naalakkersuisoqarfiup sukkulluunniit qinnuteqartoq tunniussivigineqartoq qinnuigisinnaavaa. Aningaasartuutit akilerneqanngitsut uppernarsarneqanngippata, tamatuma utertitsilluni akiliinissamik piumasaqaateqarneq kingunerisinnaavaa.

## Akileraartarnermut Aqutsisoqarfimmut nalunaarutiginninneq

Tapiissutit tunniunneqartut nalunaarutigineqartussaatitaapput. Tapiissutinik tigusaqartoq tapiissutit nalunaarutiginissaannut akisussaasuuvoq.

## Ingerlatassat tapiiffigineqarsinnaasut

Suut tapiiffigineqarsinnaanersut, takussutissiami matuma kingulianiittumi allassimavoq. Taanna aalajangiinerni qinnuteqartumut ingerlatsivimmullu ilitsersuutaavoq. Takussutissiaq tamakkiisuunngilaq aammalu assersuutit ilitsersuutaapput:

|  |  |
| --- | --- |
| Tapiiffigineqarsinnaapput  | Tapiiffigineqarsinnaanngillat  |
| Tunisassiorfinnik ineriartortitsineq (illut, maskiinat il.il.)* Pisiniarneq/allilerineq
* Tunisassiornermik pitsanngorsaanerit
 | Ingerlatsinermut aningaasartuutit pilersuinermut tunngassuteqartut* Kiassarnermut imermullu aningaasartuutit
 |
| Ineriartortitsinerup inuussutissarsiutigalugu suliaqartunit taperserneqarnera* Siunnersortinit ikiorneqarneq
 | Aalajangersimasumik pisartumik inuussutissarsiutigalugu suliaqartut suliaqarnerat* Kukkunersiuinermut aningaasartuutit ukiumoortumik naatsorsuutinik suliarinninneq
 |
| Atortunik nutaanik atuinissamut sulisunik ilinniartitsineq | Ingerlaavartumik ilinniaqqittarneq |
| Niuerfinnik nutaanik misissuineq |  |
| Ingerlatsinermut aningaasartuutit, iluarsaassinermik pitsanngorsaanernillu imaqartut |  |
| Pissarsinernut – ilanngullugu assartuineq – aamma ikkussuinernut aningaasartuutit ingerlatassanut tapiiffigineqarsinnaasunut tunngassuteqartut, ilanngullugit assartuinermi aningaasartuutit. | Pissarsinernut ikkussuinernullu aningaasartuutit ingerlatassanut tapiiffigineqarsinnaanngitsunut tunngassuteqartut, ilanngullugit assartuinermi aningaasartuutit. |

1. AIS2023-mi allanngortinneqassaaq imaalerlugu 73.04.08 *Nunaqarfinni isorliunerusunilu imminut pilersorneq*. [↑](#footnote-ref-1)